b'\n_START_ARTICLE_\nRhean renkaat\n_START_PARAGRAPH_\nRhean renkaat ovat todenn\xc3\xa4k\xc3\xb6inen rengasj\xc3\xa4rjestelm\xc3\xa4 Saturnuksen kuun Rhean ymp\xc3\xa4rill\xc3\xa4. Viitteit\xc3\xa4 renkaiden olemassaolosta saatiin NASAn Cassini-luotaimen avulla. L\xc3\xb6yt\xc3\xb6 oli ensimm\xc3\xa4inen laatuaan, sill\xc3\xa4 t\xc3\xa4ll\xc3\xb6in saatiin ensimm\xc3\xa4ist\xc3\xa4 kertaa viitteit\xc3\xa4 renkaista kuun ymp\xc3\xa4rill\xc3\xa4._NEWLINE_Rhea on l\xc3\xa4pimitaltaan vain noin 1500-kilometrinen, mutta renkaat saattavat jatkua jopa 5900 kilometrin p\xc3\xa4\xc3\xa4h\xc3\xa4n kuun keskipisteest\xc3\xa4. T\xc3\xa4m\xc3\xa4 on melkein kahdeksan kertaa Rhean s\xc3\xa4teen verran. Renkaiden uskotaan koostuvan kappaleista, joiden koko vaihtelee p\xc3\xb6lyhiukkasista suuriin j\xc3\xa4rk\xc3\xa4leisiin. Renkaiden uskotaan voivan s\xc3\xa4ily\xc3\xa4 Rhean ymp\xc3\xa4rill\xc3\xa4 hyvin pitk\xc3\xa4\xc3\xa4n, eli ne olisivat melko vakaita.'